Tolong jelaskan mengenai Dakwah dan rintangan dari Muhammad bin Abdul Wahab dalam bahasa melayu

Syeikh Muhammad mula berdakwah di Basrah, tempat di mana beliau bermukim untuk menuntut ilmu ketika itu. Akan tetapi dakwahnya di sana kurang bersinar, kerana menemui banyak rintangan dan halangan dari kalangan para ulama tempatan. Di antara pendukung dakwahnya di Basrah ialah seorang ulama yang bernama Syeikh Muhammad al-Majmu’i. Tetapi mereka mendapat tekanan dan ancaman daripada sebahagian ulama dan diancam akan dibunuh yang menyebabkan beliau meninggalkan Basrah dan mengembara ke beberapa negeri Islam.

Setelah menjelajahi beberapa negeri islam, beliau kembali ke al-ihsa menemui gurunya Syeikh Abdullah bin `Abd Latif al-Ihsai untuk mendalami beberapa bidang pengajian tertentu yang selama ini belum sempat didalaminya. Di sana beliau bermukim untuk beberapa waktu, sebelum kembali ke kampung asalnya ‘Uyainah. Tidak lama selepas itu beliau mengikut orang tuanya ke Haryamla, suatu tempat di daerah Uyainah pada tahun 1139H kerana dikatakan terdapat perselisihan pendapat dengan pihak berkuasa Uyainah.

Syeikh Muhammad berpindah ke Uyainah pada tahun 1140H, dan tinggal bersama ayahnya untuk mengembangkan ilmu dan mengajar serta berdakwah selama lebih kurang 13 tahun lamanya, sehinggalah ayahnya meninggal dunia di sana pada tahun 1153. Setelah 13 tahun menegakkan amar ma’ruf dan nahi mungkar di Haryamla, beliau mengajak pihak penguasa setempat untuk bertindak tegas terhadap gerombolan penjahat yang selalu melakukan kerusuhan, merampas, merampok serta melakukan pembunuhan. Maka gerombolan tersebut tidak senang kepada Syeikh Muhammad, lalu mereka mengancam hendak membunuhnya. Syeikh Muhammad terpaksa meninggalkan Haryamla, dan kembali ke Uyainah.

Keadaan Najd, Hijaz dan sekitarnya

Keadaan Najd, Hijaz dan sekitarnya semasa awal pergerakan tauhid amat buruk dengan kemerosotan aqidah, akhlak, tata nilai sosial, ekonomi dan politik. Semua itu adalah akibat penjajahan bangsa Turki yang berpanjangan terhadap Semenanjung Arab, di bawah penguasaan Sultan Muhammad Ali Pasya yang dilantik oleh Khalifah di Turki (Istanbul) sebagai gabenor jeneral untuk daerah jajahan di kawasan timur tengah, yang berkedudukan di Mesir.

Pemerintahan Turki pada waktu itu mempunyai daerah kekuasaan yang cukup luas. Pemerintahannya berpusat di Istanbul yang begitu jauh dari daerah jajahannya. Kekuasaan dan pengendalian khalifah maupun sultan-sultannya untuk daerah yang jauh dari pusat, sudah mulai lemah dan kendur disebabkan oleh kekacauan di dalam negeri dan kelemahan di pihak khalifah dan para sultannya.

Disamping itu, adanya cita-cita dari amir-amir di negeri arab untuk melepaskan diri dari kekuasaan pemerintah pusat yang berkedudukan di Turki. Ditambah lagi dengan hasutan dari bangsa barat, terutama Inggeris dan Perancis yang menghasut bangsa Arab dan umat Islam supaya berjuang merebut kemerdekaan daripada Turki.

Kemerosotan agama terutama yang bersangkutan dengan aqidah begitu memuncak. Kebudayaan jahiliyah dahulu seperti taqarrub (mendekatkan diri) pada kuburan (maqam) keramat, memohon syafaat dan meminta berkat serta meminta diampuni dosa dan disampaikan hajat, sudah menjadi ibadah mereka yang paling utama sekali, sedangkan ibadah-ibadah menurut syariat yang sebenarnya pula dijadikan perkara kedua. Di mana ada maqam wali dan orang-orang soleh seperti maqam Syeikh Abdul Qadir Jailani, penuh dibanjiri oleh penziarah-penziarah untuk meminta sesuatu hajat. Hal ini terjadi bukan hanya di tanah Arab saja, tetapi juga di mana-mana, di seluruh pelosok dunia sehingga suasana di negeri islam waktu itu seolah-olah sudah berbalik menjadi jahiliyah seperti pada waktu pra Islam menjelang kebangkitan Nabi Muhammad.

Di tengah-tengah keadaan yang sedemikian rupa, lahirkan seorang mujadid besar (pembaharu besar) Syeikh Muhammad bin Abdul Wahab dari `Uyainah (Najd) sebagai mujaddid islam terbesar abad ke-12H, setelah Ibnu Taimiyah, mujaddid abad ke-7H yang sangat terkenal itu.

Bidang pentajdidan kedua mujaddid besar ini sama iaitu mengadakan pentajdidan dalam aspek aqidah, walau masanya berbeda, yaitu kedua-duanya tampil untuk memperbaharui agama islam yang sudah mulai tercemar dengan bid’ah, khurafat dan tahyul yang sedang melanda islam dan kaum muslimin. Menghadapi hal ini syeikh muhammad bin `abdul wahab telah menyusun barisan ahli tauhid (muwahhidin) yang berpegang kepada pemurnian tauhid. Bagi para lawannya, pergerakan ini mereka sebut wahabiyin yaitu gerakan wahabiyah.

Dalam pergerakan tersebut tidak sedikit rintangan dan halangan yang dilalui. Kadangkala syeikh terpaksa melakukan tindakan kekerasan apabila tidak boleh dengan cara yang lembut. Tujuannya tidak lain melainkan untuk mengembalikan islam kepada kedudukannya yang sebenarnya, yaitu dengan memurnikan kembali aqidah umat Islam seperti yang diajarkan oleh Kitab Allah dan Sunnah RasulNya.